sklep VSM I Cp 1450/2012
Sodna praksa višjih sodišč, 2013-01-22

Glede povračila pravdnih stroškov stranski intervenient deli posledice (ne)uspeha v pravdnem postopku tiste stranke, kateri se je pridružil, kar je splošno načelo določb ZPP o povračilu stroškov.

Pritožba se zavrne in se potrdi izpodbijani del sklepa sodišča prve stopnje (II. točka izreka).

1. Sodišče prve stopnje je potem, ko je tožeča stranka (v nadaljevanju tožnica) dne 28. 9. 2012 v soglasju s toženo stranko (v nadaljevanju toženka) umaknila tožbo, s sklepom ustavilo postopek (I. točka izreka) ter tožnici naložilo v plačilo stroške stranskega intervenienta v znesku 1.647,00 EUR v roku 15 dni (II. točka izreka).

2. Zoper odločitev v II. točki izreka vlaga laično pritožbo tožnica. Opozori na svoje socialno in finančno stanje ter pojasni, da stroškov stranskega intervenienta ne more povrniti, saj dohodki družinskih članov ne zadoščajo niti za normalno življenje. Sodišču druge stopnje predlaga, da pritožbi ugodi in jo oprosti plačila stroškov stranskega intervenienta.

4. Na podlagi drugega odstavka 350. člena Zakona o pravdnem postopku (v nadaljevanju ZPP) v zvezi s prvim odstavkom 366. člena ZPP je sodišče druge stopnje izpodbijani del sklepa (II. točka izreka) preizkusilo v mejah razlogov, ki so navedeni v pritožbi, pri tem pa je po uradni dolžnosti pazilo na bistvene kršitve določb pravdnega postopka iz 1., 2., 3., 6., 7., 11. točke, razen glede obstoja in pravilnosti pooblastila za postopek pred sodiščem prve stopnje, ter 12. in 14. točke drugega odstavka 339. člena ZPP in na pravilno uporabo materialnega prava.

5. Tožnica je po proučitvi izvedenskega mnenja Komisije za fakultetna izvedenska mnenja Medicinske fakultete Univerze v Ljubljani, iz katerega izhaja, da temelj za njen odškodninski zahtevek ni podan, z vlogo dne 28. 9. 2012 umaknila tožbo. Toženka je z umikom soglašala, stranski intervenient pa je priglasil pravdne stroške. V skladu s prvim odstavkom 158. člena je v takem primeru tožnica dolžna nasprotni stranki povrniti stroške postopka. Te obveznosti bi se lahko razbremenila le v primeru, če bi tožbo umaknila takoj, ko bi toženka tožbeni zahtevek izpolnila. Ker iz spisa ni razvidno, da je tožnica tožbo umaknila iz navedenega razloga, je sodišče prve stopnje odločilo o zahtevi nasprotne stranke oziroma stranskega intervenienta za povrnitev stroškov postopka.

6. Glede povračila pravdnih stroškov stranski intervenient deli posledice (ne)uspeha v pravdnem postopku tiste stranke, kateri se je pridružil, kar je splošno načelo določb ZPP o povračilu stroškov (prvi odstavek 154. člena ZPP). Medtem ko je tožena stranka v postopek pritegnjena po volji tožnika, ki zoper njo uveljavlja tožbeni zahtevek, torej proti svoji volji, pa stranski intervenient prostovoljno vstopi v pravdo, zato mora nositi tudi riziko izida postopka (1). Intervenient deluje v pravdi poleg glavne stranke ali namesto nje, če je glavna stranka neaktivna. Ker je v obravnavanem primeru očitno, da do umika tožbe ni prišlo zaradi izpolnitve zahtevka, je tožnica po načelu krivde (2) dolžna povrniti stranskemu intervenientu potrebne stroške pravdnega postopka. Slabo finančno stanje tožnice in drugi razlogi socialne narave je te obveznosti ne oproščajo. V skladu z Zakonom o brezplačni pravni pomoči (v nadaljevanju ZBPP (3) bi lahko tožnica zaprosila za oprostitev plačila stroškov sodnega postopka, česar pa glede na listine v spisu, ni storila. Njena prošnja v pritožbi je glede na določilo drugega odstavka 11. člena  ZBPP3 prepozna. Dodati je, da se lahko tožnica o povrnitvi stroškov stranskega intervenienta drugače dogovori neposredno z njim.

7. Uradni preizkus višine priznanih stroškov pokaže, da je sodišče prve stopnje le te odmerilo v skladu z določili Zakona o odvetniški tarifi.

8. Opirajoč se na vse povedano je sodišče druge stopnje pritožbo tožnice kot neutemeljeno zavrnilo in potrdilo sklep sodišča prve stopnje (2. točka 365. člena ZPP).

9. O stroških pritožbenega postopka ni bilo odločeno, ker jih tožnica ni priglasila.

Op. št. (2): Lojze Ude,...[et al], Pravdni postopek: zakon s komentarjem, Uradni list, GV Založba, Ljubljana, 2005, str. 46.

Op. št. (3): Dodeljena brezplačna pravna pomoč zajema tiste stroške sodnega postopka, ki so nastali po dnevu vložitve prošnje za dodelitev brezplačne pravne pomoči ter plačilo za dejanja pravne pomoči, ki do dneva vložitve prošnje za dodelitev brezplačne pravne pomoči še niso bila opravljena, razen v primeru iz četrtega odstavka 25. člena tega zakona.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.